Vejdirektoratet advarer søndag morgen om glatte veje i flere dele af landet.

En Volkswagen Golf skred natten mellem lørdag og søndag ud, ramte autoværnet og rullede rundt på taget. Ulykken skete i nærheden af byen Hou i Nordjylland. - Der var otte personer i bilen, siger vagtchef Jess Falberg fra Nordjyllands Politi til TV 2. - Og der var altså ikke lige seler til alle otte. Der var tale om fire mænd og fire kvinder på mellem 18 og 19 år. Bilen endte omkring fem meter inde i haven på en parcelhusgrund, cirka ti meter fra huset. Overvejer at rejse sigtelse Alle otte personer er kommet til skade - én person alvorligt. Politiet overvejer nu, om de vil rejse sigtelse i sagen. - Det vil der formentlig, men det er ikke noget, vi har gjort endnu, da alle otte er kørt på skadestuen. Advarer om glatte veje Ifølge Politiet er årsagen til ulykken sandsynligvis, at der har været isglat. - Det regner vi med det er, for bilen er simpelthen gledet af vejen. Billeder taget efter ulykken viser, da også at græsset er hvidt af rimfrost. Vejdirektoratet advarer søndag morgen om, at der er glat på udsatte veje flere steder i landet. Blandt andet i Nordjylland. Advarslen gælder desuden Østjylland og dele af Sjælland.